**NJOFTIM PËR SHTYP**

 *2 Tetor, 2020*

**Zyrtarë dhe ekspertë takohen për të diskutuar mbi rezultatet e projektit studimor në lidhje me folezimin e breshkave detare në Shqipëri**

Një takim online u mbajt më datë 1 Tetor, 2020, në kuadër të të projektit: ‘“Eksplorimi i plazheve shqiptare për identifikimin e folezimeve të mundshme të breshkave të detit si dhe hartimi i masave përkatëse ruajtëse për folet sporadike'' (2018-2019), i cili u zbatua nga Shoqata për Ruajtjen e Breshkave Detare në Mesdhe (MEDASSET) në bashkëpunim me ekspertin vendas, Dr. Enerit Saçdanaku. Edhe pse dihet tashmë, se një popullatë e rëndësishme e breshkës detare (*Caretta caretta*) ushqehet dhe dimëron në ujërat e bregdetit shqiptar, të dhënat mbi riprodhimin (folezimin) e tyre zyrtarisht janë raportuar shumë vonë, në vitin 2018, ku në plazhin e Divjakës çeli me sukses foleja e parë. Qëllimi kryesor i këtij projekti studimor është të identifikoj folezime të mundshme (fole sporadike) përgjatë bregdetit shqiptar, sidomos nën ndikimin e ndryshimeve klimatike.

Takimi u hap nga Z. *Julien Semelin* nga Fondacioni MAVA, i cili financon aktivitetet në Shqipëri si pjesë e projektit të zgjeruar Rajonal *“Conservation of marine turtles in the Mediterranean Region”*. Ky projekt u prezantua nga koordinatorja, Znj. *Lobna Ben Nakhla* nga RAC/SPA dhe UNEP/MAP.

*Dr. Enerit Sacdanaku* dhe *Vicky Rae*, punonjësja shkencore pranë MEDASSET, prezantuan rezultatet e projektit. Pothuajse të gjitha plazhet ranore iu nënshtruan analizës për të vlerësuar përshtatshmërinë e tyre mbi folezimin e suksesshëm të breshkave detare. Ky vlerësim u realizua duke kombinuar dy metodologji të ndryshme: nëpërmjet transekteve të drejtpërdrejta në plazhe dhe imazheve të marra nga fluturimi me dron. “Dyzet e pesë transekte përgjatë bregdetit u vlerësuan si zona me përshtatshmëri të lartë dhe të mesme për folezime të suksesshme të breshkave detare” shpjegon *Dr. Sacdanaku*. “Nga analiza paraprake e të dhënave, vlen të theksohet rëndësia e folesë në plazhin e Divjakës, pasi mund të japë një kontribut të rëndësishëm në popullatën e individëve meshkuj të breshkave detare në Mesdhe” shtoi Znj. *Rae*, bazuar kjo në të dhënat e temperaturës së rërës. Këto të dhëna u grumbulluan nëpërmjet termometrave digjital të vendosur në 7 prej plazheve kryesore të bregdetit shqiptar, si pjesë e një studimi më të gjerë në rajonin e Mesdheut i koordinuar nga DEKAMER, Turqi, me qëllim përcaktimin e temperatures së inkubimit si dhe raportin mashkull/femër (sex ratio) të të vegjëlve.

*Znj. Tatjana Mehillaj*, nga Agjensisa Rajonale e Zonave të Mbrojtura Vlorë prezantoi kërcënimet që i kanosen popullatës së breshkave detare në rajonin e Vlorës, si dhe punën e bërë për ruatjen e tyre. Z. *Ervin Allushi* nga Agjensia e Zonave të Mbrojtura Fier, prezantoi gjithashtu, një përmbledhje mbi aktivitetet monitoruese të realizuara në plazhet e zonave të tyre të mbrojtura si dhe punën e bërë në lidhje me mbrojtjen e breshkave detare në bregdetin e Divjakës që nga viti 2015. *Prof. Dr. Yakup Kaska*, kryetari i organizatës DEKAMER në Turqi, prezantoi rastin e gjurmimit me satellite të një breshke detare të lëshuar në brigjet e Turqisë, e cila kishtë arritur deri në bredgedit shqiptar. Ai shpjegoi gjithashtu, se si të dhënat e analizuara nga mostrat gjenetike dhe gjurmimi nëpërmjet satelitëve tranmetues japin informacion të rëndësishëm për lidhjen e popullatës së breshkave detare në Shqipëri me popullatat që takohen në Turqi, Greqi, etj. Ai u shpreh se ‘’tashmë, falë fondacionit MAVA, të gjitha vendet partnere në projekt po përdorin të njëjtën metodologji në grumbullimin e mostrave gjenetike dhe të të dhënave mbi temperaturën e plazheve.

*Znj. Eleana Touloupaki*, prezantoi vazhdimësinë e aktiviteteve të projektit, siç është puna në terren, vëzhgimi nëpërmjet dronit si dhe aktivitete për ngritjen e kapaciteteve locale dhe ndërgjegjësimin nëpërmjet trajnime të ndryshme teknike që do të realizohen. “Me mbështetjen e Fondacionit MAVA përgjatë viteve 2021 – 2022 si dhe bashkëpunimin e suksesshëm të autoriteve shqiptare dhe ekspertëve, puna jonë në Shqipëri do të vazhdojë dhe do të ofrojë një mundësi të madhë për një qasje më të mirë në lidhje me çështjet e ruajtjes së breshkave detare, siç është edhe ajo e ndryshimeve klimatike”, theksoi *Znj. Touloupaki*.

Rezultatet e projektit dhe aktivitetet e planifikuara për të ardhmen u diskutuan me pjesëmarrësit të përfaqësuar nga institucione të ndryshme në takim, sic ishte Znj. Elvana Ramaj nga Ministria e Turizmit dhe Mjedisit, Znj. Antonela Çobanaj dhe Migena Bici nga Agjensia Kombëtare e Zonave të Mbrojtura si dhe përfaqësues nga Agjensitë Rajonale të Zonave të Mbrojtura: Durrës (Besard Zeneli); Vlorë (Nexhip Hysolakoj, Artion Seferi, Valentina Fejzo); Fier (Enea Malaj). Takimi u ndoq gjithashtu edhe nga Znj. Sabina Cano, përfaqësuese e Shoqatës për Mbrojtjen dhe Ruajtjen e Mjedisit Natyror në Shqipëri (PPNEA).

MEDASSET dhe Dr. Sacdanaku në fund të takimit falenderuan Ministrinë e Turizmit dhe Mjedisit, Agjensinë Kombëtare të Zonave të Mbrojtura, si dhe përfaqësuesit e pranishëm nga Agjensitë Rajonale të Zonave të Mbrojtura për bashkëpunimin e tyre të pakursyer, gjë e cila u kërkua sërish, edhe me zë më të lartë, në zbatimin e aktiviteteve të projektit përgjatë viteve 2021-2022.

**Foto gjatë takimit**: www.medasset.org/albania-project-meeting-oct2020

**Foto nga projekti:** [www.flickr.com/photos/80147709@N07/albums/72157680266973168](http://www.flickr.com/photos/80147709%40N07/albums/72157680266973168)

**Website i projektit:** www.medmarineturtles.org

**Video të projektit:** www.youtube.com/watch?v=VzqefgxrSWc&t=6s

**Kontakt:**

Dr. Enerit Saçdanaku, Tel.: +: 00355 68 41 03 150

Liza Boura, Programmes Officer, MEDASSET, Tel.: +30 210 3613572, medasset@medasset.org

**Shënime për redaktorët:**

[1] Tre nga shtatë llojet e breshkave të detit takohen në Mesdhe. Breshka kokëmadhe (*Caretta caretta*) dhe ajo jeshile (*Chelonia mydas*) folezojnë në Mesdhe, ndërsa breshka kurriz-lëkurore (Dermochelys coriacea) konsiderohet si një visitor i rrallë. Të gjitha llojet breshkave të detit janë të përfshira në listen e llojeve të rrezikuara të IUCN. Breshkat e detit janë kafshë poikiloterme (me gjak të ftohtë), marrin frymë me mushkëri, riprodhohen me vezë dhe e shpenzojnë pjesën më të madhe të ciklit të tyre jetësor në det dhe dalin jashtë ujit vetëm gjatë verës (çdo 2 – 3 vjet) për të lëshuar vezët në ato plazhe nga ku ato u linden. U duhen 20-30 vite të maturohen seksualisht dhe mund të jetojnë deri në 100 vjet. Pavarsisht se ato janë historikisht shumë të vjetra (datojnë që nga koha e dinosaurëve) dhe kanë arritur të mbijetojnë deri në ditët tona, mbijetesa e tyre rrezikohet për shkak të urbanizimit dhe zhvillimit të pakontrolluar të zonave bregdetare, ndotjes, përplasjes me anijet, peshkimit dhe ndryshimeve klimatike*.* Për çdo vit në sezonin e verës, breshkat e detit1 dalin jashtë ujit dhe lëshojnë vezët e tyre në plazhet me rërë në rajonin lindor dhe jugor të pellgut të Mesdheut (kryesisht Greqi, Turqi, Qipro, etj.). Në vitet e fundit, një numër i vogël i foleve të breshkave të detit janë raportuar në Itali, Spanjë dhe vende të tjera ku zakonisht nuk është raportuar më parë për fole. Të tilla folezime, të ashtuquajtura “sporadike”, janë me interes të lartë shkencor, sepse ato tregojnë se kemi të bëjmë me një spostim të mundshëm të shpërndarjes së folezimeve të breshkave të detit drejt zonave perëndimore dhe veriore të Mesdheut. Breshkat e detit janë lloje migratore dhe ato mund të përgjigjen ndaj ndryshimeve klimatike duke gjetur dhe përdorur habitate të reja për të folezuar, ushqyer dhe dimëruar.

[2] Me fillesat e saj në 1983, MEDASSET u themelua në vitin 1988 në Britaninë e Madhe dhe më pas në vitin 1993 u zhvendos në Greqi. Është një organizatë jo-qeveritare ndërkombtare regjistruar si jo-fitimprurëse me seli në Greqi. MEDASSET ka luajtur dhe vazhdon të luajë një rol shumë të rëndësishëm në studimin e breshkave të detit dhe habitateve të tyre në të gjithë rajonin e Mesdheut nëpërmjet projekteve kërkimore shkencore, edukimit mjedisor, rritjes së ndërgjegjësimit të publikut, etj. Kjo organizatë është anëtare e Kombeve të Bashkuara për Mjedisin në Programin e Planit të Veprimit për Mesdheun si dhe anëtare e përhershme e Konventës së Bernës, Këshilli i Europës, që nga viti 1988.

MEDASSET ka zbatuar në 2005 projektin me titull: “Vlërisimi i habitateve të rëndësishme të breshkave të detit dhe fokës së Mesdheut në zonën bregdetare të Shqipërisë nëpërmjet një vëzhgimi të shpejtë’’ si dhe gjatë viteve 2008-2010, projektin: “Monitorimi dhe Ruajtja e habitateve të rëndësishme të ushqyerjes së breshkave të detit në zonën e Patokut, Shqipëri’’. Më vonë, në 2011, në kuadër të një bashkëpunimi të ngushtë me Ministrinë e Mjedisit, MEDASSET ka përgatitur dokumentin: ‘’Rekomandime për menaxhimin e gjirit të Drinit’’ si dhe ‘’Planin e Veprimit për Ruajtjen e Breshkave të Detit dhe të habitateve të tyre në Shqipëri’’, i cili u aprovua nga Ministria e Mjedisit ne vitin 2012.

[3] Projekti “Eksplorimi i plazheve shqiptare për identifikimin e folezimeve të mundshme të breshkave të detit si dhe hartimi i masave përkatëse ruajtëse për folet e gjetura'' (2018-2019) po zbatohet nga MEDASSET në bashkëpunim me Dr. Enerit Sacdanaku. Projekti financohet nga fondacioni MAVA në kuadër të një projekti tjetër rajonal: “Ruajtja e breshkave të detit in rajonin e Mesdheut’’, i cili po zbatohet nga ARCHELON, DEKAMER, MEDASSET, MedPAN, NMPZ, RAC/SPA (leader), WWF Greece, WWF Turkey.